

VLADA REPUBLIKE HRVATSKE

Zagreb, 27. prosinca 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo prostornoga uređenja, graditeljstva i državne imovine |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o donošenju Programa izgradnje i obnove stambenih jedinica u državnom vlasništvu na potpomognutim područjima Republike Hrvatske za stambeno zbrinjavanje mladih osoba i mladih obitelji |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj \_\_\_\_\_\_\_\_\_\_ 2024. donijela

**O D L U K U**

**o donošenju** **Programa izgradnje i obnove stambenih jedinica u državnom vlasništvu na potpomognutim područjima Republike Hrvatske za stambeno zbrinjavanje**

**mladih osoba i mladih obitelji**

**I.**

Donosi se Program izgradnje i obnove stambenih jedinica u državnom vlasništvu na potpomognutim područjima Republike Hrvatske za stambeno zbrinjavanje mladih osoba i mladih obitelji (u daljnjem tekstu: Program), u tekstu koji je Vladi Republike Hrvatske dostavilo Ministarstvo prostornoga uređenja, graditeljstva i državne imovine aktom, KLASA: 371-01/24-01/1264, URBROJ: 531-01-24-16, od 4. prosinca 2024.

**II.**

Zadužuje se Ministarstvo prostornoga uređenja, graditeljstva i državne imovine za provedbu ove Odluke.

**III.**

Zadužuje se Ministarstvo prostornoga uređenja, graditeljstva i državne imovine da na svojim mrežnim stranicama objavi Program.

**IV.**

Ova Odluka stupa na snagu danom donošenja, a objavit će se u „Narodnim novinama“.

KLASA:

URBROJ:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Program izgradnje i obnove stambenih jedinica u državnom vlasništvu na potpomognutim područjima Republike Hrvatske za stambeno zbrinjavanje mladih osoba i mladih obitelji donosi se u skladu sa Zakonom o stambenom zbrinjavanju na potpomognutim područjima („Narodne novine“, br. 106/18., 98/19. i 82/23.), kojim je u članku 41. propisano da će Ministarstvo prostornoga uređenja, graditeljstva i držane imovine provoditi operativne programe, strategije, zaključke i odluke Vlade Republike Hrvatske iz svoje nadležnosti.

Stanovanje je osobito važna ljudska potreba jer riješeno stambeno pitanje daje sigurnost obitelji odnosno kućanstvu. Rješavanje stambenih potreba ovisi o socijalno-gospodarskim i prostornim uvjetima svake zajednice pa su problemi stanovanja i stambene politike odgovornost svake države članice Europske unije.

U obuhvatu ovog Programa su stambene jedinice u vlasništvu Republike Hrvatske na potpomognutim područjima kojima upravlja i gospodari Ministarstvo prostornoga uređenja, graditeljstva i državne imovine, Uprava za stambeno zbrinjavanje, sukladno Zakonu o stambenom zbrinjavanju na potpomognutim područjima, kao i stambene jedinice koje će biti izgrađene na predmetnom području radi povećanja stambenog fonda za namjenu stambenog zbrinjavanja mladih.

Ovaj Program ima uporište u dva dugoročna akta strateškog planiranja – Strategiji demografske revitalizacije Republike Hrvatske do 2033. godine i Nacionalnoj razvojnoj strategiji Republike Hrvatske do 2030. godine. U Strategiji demografske revitalizacije Republike Hrvatske do 2033. godine Program se veže na ključno područje intervencije 1.3. Stambeno zbrinjavanje, strateški cilj 1. Izgrađeno poticajno okruženje za obitelji i mlade, a u Nacionalnoj razvojnoj strategiji Republike Hrvatske do 2030. godine, povezan je sa strateškim ciljem 5. Zdrav, aktivan i kvalitetan život, te strateškim ciljem 12. Razvoj potpomognutih područja i područja s razvojnim posebnostima.

Osim povezanosti s navedenim dugoročnim aktima strateškog planiranja, Program je povezan i sa srednjoročnim aktom strateškog planiranja i to Nacionalnim planom borbe protiv siromaštva i socijalne isključenosti za razdoblje od 2021. do 2027., Posebni cilj 4. Unaprijediti životne prilike osoba u riziku od siromaštva i socijalne isključenosti, Mjera 2. Stvaranje poticajnog okruženja za ostanak i poboljšanje životnih uvjeta mladih i mladih obitelji.

Realizacija prava na stambeno zbrinjavanje prema Zakonu o stambenom zbrinjavanju osigurava se korištenjem nekretnina u državnom vlasništvu kojima raspolaže i upravlja Ministarstvo prostornoga uređenja, graditeljstva i državne imovine te financijskim sredstvima koja se osiguravaju iz državnog proračuna, fondova Europske unije, donacija, domaćih i inozemnih zajmova i drugih izvora (članak 4. Zakona o stambenom zbrinjavanju).

Do sada se realizacija stambenog zbrinjavanja osiguravala isključivo iz raspoloživog stambenog fonda u državnom vlasništvu te sredstvima koja su za tu namjenu bila osigurana u državnom proračunu, a sada se, u okviru Programa Konkurentnost i kohezija 2021.-2027. (PKK) otvara mogućnost financiranja obnove postojećih i izgradnje novih stambenih jedinica u državnom vlasništvu sredstvima iz fondova Europske unije, ciljano za stambeno zbrinjavanje mladih osoba i mladih obitelji.

Shodno tome, ovim Programom se razrađuje način ostvarenja prava na stambeno zbrinjavanje mladih, uvjeti koje potencijalni korisnici moraju ispunjavati u cilju ostvarenja prava, načini provedbe međuresorne suradnje, područja primjene, metodologija odabira jedinica lokalne samouprave i druga pitanja od važnosti za realizaciju.

Financijska sredstva za provedbu ovog Programa osigurana su u okviru Programa Konkurentnost i kohezija 2021.-2027., u iznosu od 40.000.000,00 eura dok će sredstva doprinosa Republike Hrvatske (15%) biti osigurana u državnom proračunu, na poziciji Ministarstva prostornoga uređenja, graditeljstva i državne imovine u vrijeme provedbe projekta.

Raspoloživi iznos sredstava (46.000.000,00 eura) dovoljan je za izgradnju cca 16 višestambenih zgrada sa po 25 stanova, tj. za cca 400 novih stambenih jedinica. Plan izgradnje novih stambenih jedinica odnosno obnove postojećih moći će se definirati tek po obradi prijava JLS-ova koje će se javiti na poziv Ministarstva prostornoga uređenja, graditeljstva i državne imovine i s kojima će u tu svrhu navedeno Ministarstvo sklopiti sporazume o međuresornoj suradnji.